Papersnake/gushiwen huggingface dataset:
次潘安叔寄新溪诗韵
楼钥（宋代）

曾游明月旧双溪，老去情怀百不宜。梦绕新溪身不到，更休重和寄来诗。
句
尤袤（宋代）

寒窗莫怪吟声苦，举室长悬似细腰。
送万赖公出岭
释今镜（明代）

霜天只有雁南飞，何事苍凉又别离。今日共伤杨柳尽，明年遥忆杜鹃期。

频经野戍人多识，历上重滩路较迟。一钵自谙云水冷，乱峰孤影独行持。
题慎郡王山水小景十二幅 其十一 云栈
弘历（清代）

剑关天外矗，磴栈云中绕。谁复嗣青莲，抽豪吟蜀道。
新山别馆十景 其三 双涧观澜
曹文晦（元代）

柱峰堂下翠纷纷，俯鉴澄源气自芬。两涧合流元有绪，八风吹水自成文。

沄沄尚想在川上，混混终当放海滨。欲举源头问寒拾，幽亭尽日对松云。
西江月 次方蒙斋月夜
赵以夫（宋代）

几点垂垂北斗，一床悄悄西风。山河天地点尘空。

月殿蟾蜍欲动。

舌本琼浆甘彻，鼻端玉蕊香通。棋边切莫笑衰翁。

个里本来空洞。
老身
释文珦（宋代）

老身到此合称翁，双足蹒跚两耳聋。
聊托迂疎民世表，幸无名耳到官中。
生期槁木寒灰尽，性与孤猿野鹤同。
去岁有锥无地卓，今年锥地并皆空。
浪淘沙 月下桃花
沈友琴（清代）

清露酿花烟。皓魄无边。数枝低亚笑嫣然。一自天台迷路后，辜负年年。

蟾影罩霞鲜，似共流连。茅斋相对恍疑仙，赚得东风今日好，莫为愁牵。
春日书斋偶成五首
李弥逊（宋代）

柳花才落未成绵，海蕊初分半尚攀。
鸭甲不鸣深院昼，一床真梦不论钱。
初从木罂渡水欣然忘危步入山庵小憩
陆深（明代）

病骨难为路，春容半带阴。木罂初渡水，山寺不藏林。

脱险初经险，违心却负心。楚云天共远，聊复一登临。
怀望之姊夫
何景明（明代）

自尔出门去，天时十月催。如何千里外，不见一书来。

远峤寒云起，高城旅雁哀。乡园莫久滞，星驾及春回。
同薛司直诸公秋霁曲江俯见南山作
高适（唐代）

南山郁初霁，曲江湛不流。若临瑶池前，想望昆仑丘。

回首见黛色，眇然波上秋。深沉俯峥嵘，清浅延阻修。

连潭万木影，插岸千岩幽。杳霭信难测，渊沦无暗投。

片云对渔父，独鸟随虚舟。我心寄青霞，世事惭白鸥。

得意在乘兴，忘怀非外求。良辰自多暇，欣与数子游。
偈颂一百一十七首 其三十六
释绍昙（宋代）

半夜逾城，六年栖雪。饿得肠枯，冻得骨折。那更见明星，两眼添冻屑。

后代儿孙苦證羊，一年一度争饶舌。正法眼藏，宜乎向这瞎驴边灭。
东还书白业庵壁 其一
陈邦彦（明代）

三玉城隅一水回，招提遥在女墙隈。行云野鹤浑无定，莫厌陶潜醉里来。
九日登李明府北楼
刘长卿（唐代）

九日登高望，苍苍远树低。
人烟湖草里，山翠县楼西。
霜降鸿声切，秋深客思迷。
无劳白衣酒，陶令自相携。
南溪老树行
李攀龙（明代）

老树横溪十亩阴，下有跳浪三百顷。酒罢扪萝坐其上，白眼青天何不逞。

牛斗之间见浮槎，苍茫宇宙成漂梗。念我平生湖海客，衣裳泠泠风驭冷。

文章八代俱望洋，心事几人同哀郢。醉里谁堪此陆沉，侠来气与千涛猛。

洛浦明珠旧寂寥，渥洼神骏空驰骋。翻然大叫观者摧，那知世路沧洲永。

投足还探河伯宫，俯身欲拾中流影。骊龙蜿蜒垂雾雨，虹霓缭綟含光景。

须臾力疲神亦眩，乾坤低昂发深省。最奇披发泅吕梁，愿言洗耳临箕颍。

初看长驾出鼋鼍，岂云吾道终蛙黾。王郎驱石到渤澥，徐子招招回舴艋。

此时共济失狂澜，却悲胥溺情难整。泥涂岂可困豪俊，男儿相逢誇项领。

遂忆鸣鞭昨夜归，湘娥汉女犹延颈。群灵至今未敢散，寒江飒飒开尘境。
句
罗处约（宋代）

日移竹影侵棋局。
项里项王之里也在山阴西南二十馀里地多杨梅
姜夔（宋代）

旧国婆沙几树梅，将军逐鹿未归来。
江东父老空相忆，枝上年年长绿苔。
出闽中四首
姜特立（宋代）

山行十日到吾家，腊尽归人惜岁华。
斗酒只鸡谁劳我，更须踏雪看梅花。
戒饮三诗
陈造（宋代）

自我铭盘盂，覆杯远曲蘖。
人或安清修，身亦享黄发。
柰何悠悠者，沈酗无虚日。
言之每逢怒，周诰存苦阙。
狂悖贻世戒，气血瞢中竭。
持觞劝客意，彼肯独夭折。
投辖车钤颈，抽肠擢其骨。
交游多若人，自重要勇决。
关须太虚闭，交继叔夜绝。
毋兴圣贤悲，濡首右臂折。
山
丁谓（宋代）

嫩云零落树参差，忽见千峰豁所思。
酷爱似看名手画，难题却忆古人诗。
送相里秀才赴举
齐己（唐代）

两上东堂不见春，文明重去有谁亲。曾逢少海尊前客，

旧是神仙会里人。已遂风云催化羽，却将雷电助烧鳞。

明年自此登龙后，回首荆门一路尘。
踏青游·岭上梅残
佚名（宋代）

岭上梅残，堤畔柳眠娇小。绽数枝、横烟临沼。既大雅，且秾丽，繁枝不扰。冒寒来、游蜂红蝶尚阻，年年占得春早。澹白轻红，清香迎芳道。更情与、碧天如扫。魏台妆，吴姬袖，妖妍多少。为传语、无言分付甘桃李，不比闲花浪草。
癸卯春寓长安街西寄番山诸故旧致期待之意
吴琏（明代）

旅馆城西路转深，春风珍重细相寻。
疏狂远客无名姓，流水桥边绿树阴。
眼儿媚
曾觌（宋代）

重劝离觞泪相看。寂寞上征鞍。临行欲话，风流心事，万绪千端。

春光漫漫人千里，归梦绕长安。不堪向晚，孤城吹角，回首关山。
凭高
徐玑（宋代）

凭高散幽策，绿草满春坡。
楚野无林木，湘山似水波。
客怀随地改，诗思出门多。
尚有溪西寺，斜阳未得过。
赠姜邦杰
丁逢（宋代）

人间谁得似留侯，何但功名唾手收。
皮里阳秋有公论，胸中泾渭不同流。
餐梨久验轻身诀，辟谷长怀许国忧。
傥非暮年专一壑，岂能真伴赤松游。
鹰扬家世尚精神，授钺宣麻命数新。
眷重先帝传禅日，恩除今上继承辰。
谋猷合去陪诸老，眉宇重来看万人。
约我登楼共秋月，少留不负百年身。
过晁使君子莫园有感
谢伋（宋代）

一丘膴膴占冈原，夐隔尘寰息世喧。
墙屋曷来营胜地，篮舆不复羡高轩。
当年松菊渊明宅，此日蓬蒿仲蔚园。
奠冢成泥有遗爱，怀人谁为雪沈冤。
调笑令·胡马
韦应物（唐代）

胡马，胡马，远放燕支山下。跑沙跑雪独嘶，东望西望路迷。迷路，迷路，边草无穷日暮。
寿徐瘦石大参七十
祝允明（明代）

邯郸枕里了功名，安乐窝中适性情。瘦石烟霞无尽藏，小山鸡性亦长生。

云间彩凤衔金简，花底青鸾度玉笙。我是橘中同奕者，定骑龙尾共瑶京。
言志
李若水（宋代）

我拙畏吏事，观书度晨夕。
过眼辄成诵，掩卷不再历。
荒怪探禹辄，幽邈窥孔壁。
俯首滞铜印，朋侪屡贻责。
皇朝采疏逖，庞洪流庆泽。
英俊蔼云趋，参隶金门籍。
而我老红尘，弃置谁复惜。
径欲赋归欤，吴门晦声迹。
陟驼巘
卢方春（宋代）

雨凉陟驼巘，转历九十折。
短竹亦自阴，小家亦自洁。
寻草补断蹊，行人以旱说。
农哭眼睛落，天懒霹雳歇。
斯民谓天懒，对此予心热。
凭高览清旷，一峰一气结。
峰下桔槔人，踏水脚如血。
短短赤赤秧，传供毒蝗舌。
太息重凝眸，青青天骨出。
杂画
何孟春（明代）

莫道春风好，春风易白头。
君看花里鸟，亦有世间愁。
次韵杜安行见寄六首
郭印（宋代）

世事惊迁改，人生苦别离。
一年仍异地，千里共劳思。
雁足传来信，蝇头写到诗。
丁宁林下意，端不负心期。
次韵王信州三首
邓肃（宋代）

平生耻为一身谋，枘凿方员两不投。
虮虱但知贪肉食，醯鸡何不语天游。
雪余自闭袁安户，月皎时登王粲楼。
更得吾人诗句好，当知此乐与天侔。
题姜舜民竹深处次苏雪溪韵
陈颢（元代）

诛茅竹里似岩栖，面面窗开翠色迷。长听雨来虚榻外，安知日转画栏西。

奚僮扫地收新箨，吟客敲门看旧题。我欲相寻无路入，鹧鸪何处隔烟啼。
众香庵赠自休长老
钱谦益（清代）

略彴缘溪一径分，千山香雪照斜醺。
道人不作寻花梦，只道漫山是白云。
杏花绝句呈太仓王颛庵相国
高方（清代）

花开艳说上林姿，二月街头未卖时。不是折来头上插，曲江春色有谁知。
鸡鹤叹
郑国藩（清代）

孤翥林间鹤，群游屋下鸡。由来异饥饱，谁信隔云泥。

汤火朝朝近，天路安可齐。祸福有倚伏，长叹过桥西。
次韵文仲冬夜书怀 其一
邹浩（宋代）

抱经何必叹空言，看取东郊旧力田。藨蓘倘能无落事，太阴居卯定丰年。
送吴伯成归建昌二首
戴复古（宋代）

吾友严华谷，实为君里人。
多年入诗社，锦囊贮清新。
昨者袁蒙入，招为入幕宾。
千里有遇合，隔墙不见亲。
吾归访其家，说我老病身。
别有千万意，付之六六鳞。
舟次安州孝感县偶感寒疾卧病舟中复大风不可解舟晚方离去
张耒（宋代）

船头风声鸣万鼓，扁舟系缆沙边树。船中病客昼闭篷，睡起空江日亭午。

鸡犬萧条数家县，市声已变淮南语。长年三老唤不醒，一叶波间去如舞。
题弟茂通斗斋
范浚（宋代）

昔人骄豪自髫鬌，万里浪欲乘风破。暮年志计转难量，眼看一州如斗大。

今君容膝能自安，高馆不与身相关。作斋似斗意阔达，宇量宁妨广百间。

足明居世惟知足，宽窄在心非在屋。莫言斋小碍人眉，清绝坐销愁万斛。

奉身那用有馀为，身稳心安君自知。软褥傍炉时枕肘，不须小帐更低垂。

也知丈室含无际，自有壶公容客地。斗斋我已戏题诗，斗酒还当就君醉。
早春寄潜斋王史君
严羽（宋代）

昏昏醉睡慵朝起，日日柴门待暖开。春至任从花鸟笑，客来还仗酒樽陪。

移舟动觅依江柳，策杖时能访早梅。忽忆使君联骑出，此时乘兴几衔杯。
寇莱公墓
赵怀玉（清代）

一战能收河北兵，前星亦赖片言明。大臣曾定宫中策，天子偏言城下盟。

传读霍光心本悟，雠忘丁谓气何平。道旁枯竹犹重活，何怪坟前宰树荣。
华胥引 夜起闻雨，明日立秋
陈洵（清代）

迎风长簟，沉月高梧，雨声送夕。去蝶销凝，啼花宛转灯晕色。

不少珠玉闲情，奈老来疏隔。林叶阶虫，细听都是胸臆。

如梦清欢，待相将、梦中重觅。被单寒乍，今宵如何计得。

几点惊秋零泪，寄路遥无极。行乐湖山，那堪愁味先识。
四月八日尝新荔子
杨万里（宋代）

一点胭脂染蒂旁，忽然红遍绿衣裳。紫琼骨骼丁香瘦，白雪肌肤午暑凉。

掌上冰丸那忍触，樽前风味独难忘。老饕要啖三百颗，却怕甘寒冻断肠。
景骨城驿中夜雨
庞铸（金朝）

画角边城莫，孤舂野水秋。一川霜树老，万叶雨声愁。

自古谁青眼，劳生只白头。何时问渔父，容我一扁舟。
上苏使君
伍唐珪（唐代）

江西昔日推韩注，袁水今朝数赵祥。

纵使文翁能待客，终栽桃李不成行。
咏木鱼二首 其二
王夫之（明代）

崔嵬忘情受众吹，息机何用作鳞而。敲空别證生公义，弹指还拈宝月诗。

驯鸽依檐春雨静，蒲牢息杵晓空知。新翻罢钓离钩句，从遣楗槌客尽疑。
观化十五首
黄庭坚（宋代）

一原风俗异衣裘，流落来从绵上州。
未到清明先禁火，还依桑下系千秋。
句
赵崇嶓（宋代）

鹭依江渚冷，雁入楚云深。
凌云台
王褒（两汉）

高台悬百尺，中夕殊未穷。北临酸枣寺，西眺明光宫。

城旁抵双府，林里对相风。书题鹿卢榜，观写飞廉铜。

窗开神女电，梁映美人虹。虞捐滥天宠，郑瞀特怀忠。

庄生垂翠钓，昭仪拒斗熊。驰轮有盈缺，人道亦污隆。

还念西陵舞，非复邺城中。
修史亭二首
司空图（唐代）

少年已惯掷年光，时节催驱独不忙。

今日无疑亦无病，前程无事扰医王。

篱落轻寒整顿新，雪晴步屣会诸邻。

自从南至歌风顶，始见人烟外有人。
泛舟循惠间山水清绝口号四首 其二
李纲（宋代）

烟雨霏霏溪上村，白沙翠竹对柴门。江湖战斗波成血，耕凿樵渔如不闻。
思乡作
布燮（唐代）

泸北行人绝，云南信未还。庭前花不扫，门外柳谁攀。

坐久销银烛，愁多减玉颜。悬心秋夜月，万里照关山。
送友人江和叔调闽海宪掾二首 其二
汪炎昶（宋代）

莫叹才为掾，云霄自此初。会能舒所蕴，且复试其馀。

黄叶山村雨，青灯竹几书。平时学经济，谁不笑迂疏。
减字木兰花 右初四日乾偶坤通得六合
王吉昌（元代）

乾坤呈瑞。六合三才八卦备。四返归真。一粒神丹气像新。见前返定。酩酊沉沉浑未醒。子母团圆。云步长春法界天。
次韵文潜尉福昌时壁间清暑亭诗
晁补之（宋代）

梅福当年守此官，荆山谁见韫琅玕。
人如修竹三冬好，诗与清琅九夏寒。
未信簪裳妨小隐，蚤时雷雨起深蟠。
春风揽辔河阳县，痛饮狂歌忆旧年。
再和
张孝祥（宋代）

吾行聊复尔，处处贾胡留。天入星沙晚，风连梦泽秋。

未容诗作祟，政要酒浇愁。明月无人伴，携君鹦鹉洲。
题赵睎远二画
楼钥（宋代）

藻翻数尾已如生，妙绝鱼儿作队行。
不是深知濠上趣，未应笔底得纵横。
郭熙秋山平远二首
苏轼（宋代）

目尽孤鸿落照边，遥知风雨不同川。
此间有句无人见，送与襄阳孟浩然。
木落骚人已怨秋，不堪平远发诗愁。
要看万壑争流处，他日终烦顾虎头。
访钱箨石阁学留坐四照楼却赋一律即呈箨石
胡季堂（清代）

携手同登四照楼，湖山面面坐中收。济流起伏来千里，岱岳峥嵘压二州。

过眼烟云凭去住，到庭风月任勾留。从知学士多豪兴，把盏敲诗醉不休。
和陈子良海棠四首
吴芾（宋代）

春来人物尽熙熙，红紫无情亦满枝。
正引衰翁诗思动，举头那更得君诗。
探芳信·甲子岁朝春，和邵伯絅
夏孙桐（清代）

岁华茜。对彩胜风含，桃符尘换。便向阳欢意，小梅透微暖。

咬春便脆休孤负，红映屠苏盏。诧儿童、令节双兼，我曾三见。

花甲纪初转。似地老天荒，五云回盼。应接芳韶，问王谢、旧堂燕。

烧灯挑菜从头数，早拭看花眼。怕因循、钿毂佳期尚晚。
生查子
晏几道（宋代）

远山眉黛长，细柳腰肢袅。妆罢立春风，一笑千金少。

归去凤城时，说与青楼道。遍看颍川花，不似师师好。
蜀中伤陈恕左丞
张咏（宋代）

英贤去世世同悲，管葛才能更比谁。
心尽西山离隐后，名喧深殿受恩时。
谋猷不枉称人杰，精审真堪作吏师。
漫就高原向东哭，路长天远岂能知。
蝶恋花
张鎡（宋代）

杨柳秋千旗斗舞。漠漠轻烟，罩定黄鹂语。红滴海棠娇半吐。燕脂水似朝来雨。

行过池边携手路。都把多情，变作无情绪。惟有东风知住处。凭君送取温存去。
圆通院白衣阁
秦观（宋代）

无边刹境一毫端，同住澄清觉海间。
还似此花并此叶，坏空成往未曾闲。
中元日无遮会中题白衣观音像 其一
张萱（明代）

我生不信佛，今日始回向。年衰心性慈，信根觉渐长。

合掌无遮会，写此白衣像。为语善女人，朝夕勤供养。

烦恼即破除，欢喜自无量。
浮远堂二首
尤袤（宋代）

杖藜同上最高峰，却力虽穷兴未穷。
领略江山归眼界，尽吞淮海入胸中。
题高房山尚书著色山水
倪瓒（元代）

白云孤鹤暮知还，晚泊钱唐看越山。珍重今朝重展卷，吟诗作赋北窗间。
巫山曲
周紫芝（宋代）

楚宫夜半旌旗动，晓逐君王猎云梦。君王醉挽金仆姑，笑射双雕落飞鞚。

霜风猎猎吹白羽，狨鞍下时日未午。天上台高翠被寒，雨湿烟霏梦神女。

行云飞去不可留，却望阳台无处所。魂凝睇远烟凄迷，猿啼巫峡东复西。

江边猎火一万炬，貂裘醉拥君王归。章华千门复万户，侍女焚香迎辇步。

君心谁能念旧恩，忍泪悲啼不成语。愿寿君王一万年，常向阳台梦云雨。
寓居·其二
叶绍翁（宋代）

无酒难留客，借书方入城。
洗衣知水落，贪睡畏窗明。
野竹藤缠杀，枯枝草寄生。
十年林下隐，差觉世缘轻。
左顾保叔塔右顾雷峰塔并南北高峰塔为四
方回（元代）

四山角立四浮屠，绝似双林竞宝珠。万古一丸拿不去，夜深朗月浸澄湖。
踏莎行·游秦园
过春山（清代）

寂寂帘栊，深深院宇。碧桃花下闻人语。閒情寻遍小阑干，东风闻袅馀香缕。

酒外啼莺，鬓遏飞絮。夕阳山色愁如许。游丝不解系春留，为谁偏逐香车去。
密县
汪遵（唐代）

百里能将济猛宽，飞蝗不到邑人安。

至今闾里逢灾沴，犹祝当时卓长官。
久雨短句呈梦得
朱松（宋代）

身闲书有味，吏傲俗不亲。小窗据物表，扫尽心眼尘。

令尹垂珠玉，敲门唤行春。作意向芳物，吾车曾未巾。

愁阴入病骨，鸠妇声亦嗔。冥冥三日雨，桃李迹已陈。

空馀深枝间，一一青子新。秾芳殿春晚，犹堪慰佳辰。

酴醾晓妆靓，芍药醉脸匀。白萼簪袅袅，风卮倒粼粼。

言当呼短舞，抵掌回双颦。年来得相从，稍觉安沈沦。

岂不挂俗事，察公极清真。眼中醉乡路，风味良独醇。

流光不容玩，尺璧何足珍。漓俗益可厌，愿言勤问津。
寄题孔先生行歌亭
邹浩（宋代）

仁皇御宇作太平，朝廷玉立森贤英。岩耕溪钓日寂寞，何独先生歌滍城。

遭世不比徐孺子，设心不愧司马承。唐虞垂拱岂不盛，巢由亦自非公卿。

冥冥三圣妙相遇，六爻一半曾吞并。倏遗象数入天籁，无声之中端有声。

有时鼓腹散秋步，有时击壤舒春情。他年野叟得不尽，独与杖屦同纵横。

故知造物有深意，凤凰来仪治功成。凤凰飞去定难久，直使先生为凤鸣。

先生道德初不死，先生歌声犹可听。微风淅沥动草木，幽禽上下喧阴晴。

可怜双耳不到此，龙山滍水空危亭。
白丁斋中读高子吹万伤昙录率题二绝 其二
张焘（宋代）

天上更无干净土，人间新筑望儿台。伥伥婴鬼将何往，愿汝乘风归去来。
送文慧师归眉山
司马光（宋代）

至人心如云，去住叭所适。
飘摇涉四海，岂复校喧寂。
朅来王城涉，红尘暖晨夕。
忽思还故峰，不可留宿昔。
离合毕自然，於何寄驭戚。
从兹坐林下，白首傲泉石。
山鸟集掌中，巴猿侍瓶锡。
寺前烟蔓深，何处求行迹。
战后
顾景星（明代）

陇树依村合，河流抱日明。望中春有泪，战后野无声。

天意终难问，群凶各借名。丧亡余习在，市井说谈兵。
寿巴陵朱宰
廖行之（宋代）

万里沅湘浩荡秋，秋来佳致日清遒。
湖平一碧波光静，雨足千清暑气收。
底事欢声腾下隽，祗今贤宰在中牟。
民情天意归仁寿，看到三公尚黑头。
陪群公龙冈寺泛舟
岑参（唐代）

汉水天一色，寺楼波底看。
钟鸣长空夕，月出孤舟寒。
映酒见山火，隔帘闻夜滩。
紫鳞掣芳饵，红烛然金盘。
良友兴正惬，胜游情未阑。
此中堪倒载，须尽主人欢。
次韵苏公劝酒与诗
陈师道（宋代）

五士三不同，烦公以诗诉。
强酒古所辞，妙语神其吐。
自念每累人，举扇毋我污。
复使两欧阳，缩手不分付。
平生西方社，努力须自度。
不忧龟九头，肯畏语一误。
顿悟而渐修，从此辞世故。
公看万金产，宁能一朝具。
两生文章家，夙记鸣蝉赋。
请公坚城垒，兵来後无数。
述怀
释净端（宋代）

晦迹归岩坞，僻居人到稀。披衣眠静榻，策杖绕荆扉。

远谢名兼利，能忘是与非。松风祛暑薄，山月照萤微。

烹茗满瓯雪，掬泉半湿衣。穷通云意密，终与世人违。
徂岁
陆游（宋代）

徂岁风烟惨，幽居市井遥。
甑香炊薏米，泉洁煮芎苗。
野庙迎神晚，村船过埭嚣。
西窗一樽酒，亦足慰无聊。
苏州有感
宋伯仁（宋代）

秋意满姑苏，扁舟忆五湖。
铃声边报急，帆影客心孤。
野港青如染，遥山澹欲无。
英雄应念我，时事满银须。
西湖绝句戏题
韩元吉（宋代）

人道西湖一曲屏，只应真色画难成。
柳堤竹坞无穷意，更著荷花百媚生。
庚戍正月三，约同舍游西湖十首
杨万里（宋代）

不到西湖又两年，西湖风物故依然。
道旁松桧俱无羔，笑我重来雪满颠。
和陈待制江城毕工遇雪
项安世（宋代）

鱼釜鹑衣救叔寒，犧樽羊饩度姑山。
瑞花一夜围青嶂，扶叶平姑射白间。
偏雨麦田知地瘠，怕冰戌土谢天悭。
威棱回出金汤外，二万边兵已北还。
别友
张嗣纲（明代）

临歧不忍别，分袂意难禁。且尽三杯酒，无忘一片心。

山深虎豹笑，天远雁鱼沉。洒尽花间泪，须频寄好音。
兰州以山名北枕黄河城之西有唐帽山尤秀特彭司马幸庵先茔在焉地灵人杰堪舆家之说岂尽诬邪
郑岳（明代）

南望皋兰山，北枕大河流。山势相蜿蜒，河流去不休。

华夷界南北，关陜扼襟喉。中有唐帽山，高垄郁松楸。

灵气钟之人，元老克壮犹。边事久经略，樽俎运深筹。
题徐商叟所藏李伯时四天王图
王炎（宋代）

龙眠有巧手，幻出汗血驹。
老衲或戒之，回向心地初。
遂画白依或，蕲与梵释俱。
北方四天王，亦附瞿昙居。
杂以马龙像，宿习终未除。
四王名字异，且复形状殊。
信者谓其有，疑者意其无。
荡荡天门高，谁能凌空虚。
何以信不疑，取诸贝叶书。
子不语怪神，从释恐畔儒。
语之且不可，笔之其可乎。
因画议及此，于公意何如。
拟古 其一
米芾（宋代）

青松劲挺姿，凌霄耻屈盘。种种出枝叶，牵连上松端。

秋花起绛烟，旖旎云锦殷。不羞不自立，舒光射丸丸。

柏见吐子效，鹤疑缩颈还。青松本无华，安得保岁寒。
春日杂兴 其四
韩淲（宋代）

儒者求专门，是岂为我儒。乡愿复不佳，必竟将何如。

未有孔孟前，尧舜非著书。观书亦不恶，涂辙亦差殊。
浮邱社诗上赵縠阳太史宪长 其一
霍与瑕（明代）

仙佩当年侍冕旒，承恩来下古浮邱。閒披逸典开名境，每与清人结胜游。

诗比国风真伯仲，化如时雨总徽柔。玉堂明日归朝去，应记童冠几咏讴。
登龟峰群峰亭
赵抃（宋代）

桃花台下系轻舠，直上峥嵘不惮劳。历示群峰三十二，一峰还压一峰高。
演雅十章
张至龙（宋代）

麒麟感世出，凤凰览德至。
人苟常见之，应不指为瑞。
川上见月归示同行者
朱熹（宋代）

川上偶携手，皓月起林端。一舒临流望，玄露已先漙。

归掩荒园扉，更怯裳衣单。清夜可晤言，独处谁为欢。
汉皋寄萧君公弼二首 其二
吴曾徯（清代）

江汉风尘客，平生负所期。北燕空叱驭，东海失探骊。

慷慨终军气，深长陆逊思。伫看神物变，云雨会天池。
泛剡
林棐（宋代）

水阔无风似有风，芦花摇落橹声中。
鸥无一点惊猜意，认作当时载雪时。
和平政桥
赵希逢（宋代）

潮之距京数千里，长短邮亭几屈指。脚踏富沙路恰分，山傍云飞峰乱起。

低头万里瞰长江，如羊很石争跳梁。篙师骈首帽裹黄，舟行如飞电掣光。

褰裳浅不比涉洧，舍安就危岂得计。何人鞭石压涛惊，巨川不假舟楫济。

俶谋计直凡几缗，千柱津梁谈笑成。遂令深谷化平陆，飞翚直上凌空青。

行尽吴头并楚尾，多少风光经眼底。胜绝未有如此桥，虹光映水洞表里。

春来雨涨添洪波，波底森森剑戟罗。群鱼拨剌惯砰磕，跃水欲作龙腾梭。

未寒石捲浪花雪，清晓日浴金盘赤。更如鏖战万鼓鸣，俯观颜容变行客。

人间无限事不平，吞恨饮气那能名。谁能似此翻长舌，日夜怒号如诉声。
题王君实孝行卷二首 其二
曹伯启（元代）

报本丹诚誓不渝，每逄欢乐变忧虞。会须遂却中年愿，孝子忠臣不二途。
望三峰
陆文圭（元代）

笋舆咿轧下山田，遥指三峰返照边。安得肉身生两翅，霎时飞过此山前。
和周宗瑾寄彭南暝进士韵
郭钰（元代）

射猎归来箭血乾，门前车马簇金鞍。交游有道多三益，伯仲能金见二难。

日共飞觞诗卷满，夜归草檄烛花残。愁余江上空相忆，水激寒沙不可抟。
永阳大雪
欧阳修（宋代）

清流关前一尺雪，鸟飞不度人行绝。
冰连溪谷麋鹿死，风劲野田桑柘折。
江淮卑湿殊北地，岁不苦寒常疫疠。
老农自言身七十，曾见此雪才三四。
新阳渐动爱日辉，微和习习东风吹。
一尺雪，几尺泥，
泥深麦苗春始肥。老农尔岂知帝力，
听我歌此丰年诗。
书刘元之教授劄子后
陈造（宋代）

碧酒清歌兴未央，挽留行色为风光。
小人政自属餍足，老子工於作乐妨。
舞雪放闲愁踏月，梦云惊散冷禁霜。
明朝一寄相思字，旅雁无情亦断肠。
和陈泽民见寄三首
吴芾（宋代）

青衫晚得自蟾宫，簿领虽卑道自隆。
不为小官忘大计，要从旧自著新功。
忽来书劄情何厚，细读诗篇句更雄。
还忆去年相聚日，风前月下酒频中。
句
王琪（宋代）

凉吹易成团扇恨，夕阳偏结小窗愁。
偈颂八十七首
释慧开（宋代）

昔年曾向山中去，千手大悲拦不住。
今朝又向山中来，优昙华向半天开。
和沈仲一北湖十咏·粹白堂
陈傅良（宋代）

欲来花底竟差池，我有佳名谁与归。
翌日看花天一色，狐裘犹自织寒机。
秋晚孤山
周端臣（宋代）

山夹寒云晚不收，蘋花洲渚雁声秋。
西湖处士无消息，落日丹枫处处愁。
谏逐客书
李斯（先秦）

臣闻吏议逐客，窃以为过矣。昔缪公求士，西取由余于戎，东得缪里奚于宛，迎蹇叔于宋，来丕豹、公孙支于晋。此五子者，不产于秦，而缪公用之，并国二十，遂霸西戎。孝公用商鞅之法，移风易俗，民以殷盛，国以富强，缪姓乐用，诸侯亲服，获楚、魏之师，举地千里，至今治强。惠王用张仪之计，拔三川之地，西并巴、蜀，北收上郡，南取汉中，包九夷，制鄢、郢，东据成皋之险，割膏腴之壤，遂散六国之从，使之西面事秦，功施到今。昭王得范雎，废穰侯，逐华阳，强公室，杜私门，蚕食诸侯，使秦成帝业。此四君者，皆以客之功。由此观之，客何负于秦哉！向使四君却客而不内，疏士而不用，是使国无富利之实，而秦无强大之名也。

今陛下致昆山之玉，有随、和之宝，垂明月之珠，服太阿之剑，乘纤离之马，建翠凤之旗，树灵鼍之鼓。此数宝者，秦不生一焉，而陛下说之，何也？必秦国之所生然后可，则是夜光之璧不饰朝廷，犀象之器不为玩好，郑、卫之女不充后宫，而骏良駃騠不实外厩，江南金锡不为用，西蜀丹青不为采。所以饰后宫，充下陈，娱心意，说耳目者，必出于秦然后可，则是宛珠之簪、傅玑之珥、阿缟之衣、锦绣之饰不进于前，而随俗雅化佳冶窈窕赵女不立于侧也。夫击瓮叩缶，弹筝搏髀，而歌呼呜呜快耳者，真秦之声也；《郑》《卫》《桑间》《韶》《虞》《武》《象》者，异国之乐也。今弃击瓮叩缶而就《郑》《卫》，退弹筝而取《昭》《虞》，若是者何也？快意当前，适观而已矣。今取人则不然，不问可否，不论曲直，非秦者去，为客者逐。然则是所重者在乎色、乐、珠玉，而所轻者在乎人民也。此非所以跨海内、制诸侯之术也。

臣闻地广者粟多，国大者人众，兵强则士勇。是以太山不让土壤，故能成其大；河海不择细流，故能就其深；王者不却众庶，故能明其德。是以地无四方，民无异国，四时充美，鬼神降福，此五帝三王之所以无敌也。今乃弃黔首以资敌国，却宾客以业诸侯，使天下之士退而不敢西向，裹足不入秦，此所谓“藉寇兵而赍盗粮”者也。(太山 一作：泰山)

夫物不产于秦，可宝者多；士不产于秦，而愿忠者众。今逐客以资敌国，损民以益仇，内自虚而外树怨于诸侯，求国无危，不可得也。
村学究
宋伯仁（宋代）

八九顽童一草庐，土朱勤点七言书。
晚听学长吹樵笛，国子先生殆不如。
赠别芝麓先生，即用其题《乌丝词》韵
陈维崧（清代）

四十诸生，落拓长安，公乎念之。
正戟门开日，呼余惊座；烛花灭处，目我于思。
古说感恩，不如知己，卮酒为公安足辞？吾醉矣！纔一声河满，泪滴珠徽。
昨来夜雨霏霏，叹如此狂飙世所稀。
恰山崩石裂，其穷已甚；狮腾象踏，此景尤奇。
我赋将归，公言小住，归路银涛百丈飞。
氍毹暖，趁铜街似水，赓和无题。
归去来兮！竟别公归，轻帆早张。
看秋方欲雨，诗争人瘦；天其未老，身与名藏。
禅塌吹箫，妓堂说剑，也算男儿意气扬。
真愁绝，却心忧似月，鬓秃成霜。
新词填罢苍凉，更暂缓临歧入醉乡。
况仆本恨人，能无刺骨；公真长者，未免霑裳。
此去荆溪，旧名罨画，拟绕萧斋种白杨。
从今后，莫逢人许我，宋艳班香。
白鹤山房
王汝玉（明代）

白鹤何年过海东，翩然飞落山之中。只今鹤去几千载，惟有青山镇长在。

青山长在人民非，白鹤何如竟不归。美人结屋山中住，朝对林霏暮岩雨。

它日松窗短梦惊，山中应有鹤来鸣。
秋日赵信臣席上咏夏菊分得纤字十八韵
黄佐（明代）

开席来金马，濡毫注玉蟾。萧晨纡胜引，逸兴角精严。

淅淅风生座，依依日转檐。曲中芳树净，天外绮云纤。

老干偏宜石，奇姿不避炎。裳蕤黄竞艳，㔩叶翠交尖。

鳌阙高霞映，鹓池细雨沾。香通缥玉液，清夺水晶盐。

纫佩哀湘屈，餐英效晋潜。只今营斗粟，徒自拥帷襜。

世事灯前剑，心期架上签。牖开怀斧扆，隅泣轸闾阎。

荆璞难为韫，吴刀未试铦。鲸鱼终碧海，鹦鹉亦红甜。

抱拙蕲天遇，耽幽任俗嫌。空群怜逐骥，知己愿成鹣。

霜吹俄欺袂，珠光渐近帘。相逢须适意，吾敢赋厌厌。
奉赠太常张卿二十韵（均）
杜甫（唐代）

方丈三韩外，昆仑万国西。建标天地阔，诣绝古今迷。

气得神仙迥，恩承雨露低。相门清议众，儒术大名齐。

轩冕罗天阙，琳琅识介珪。伶官诗必诵，夔乐典犹稽。

健笔凌鹦鹉，铦锋莹鸊鹈。友于皆挺拔，公望各端倪。

通籍逾青琐，亨衢照紫泥。灵虬传夕箭，归马散霜蹄。

能事闻重译，嘉谟及远黎。弼谐方一展，斑序更何跻。

适越空颠踬，游梁竟惨凄。谬知终画虎，微分是醯鸡。

萍泛无休日，桃阴想旧蹊。吹嘘人所羡，腾跃事仍睽。

碧海真难涉，青云不可梯。顾深惭锻炼，才小辱提携。

槛束哀猿叫，枝惊夜鹊栖。几时陪羽猎，应指钓璜溪。
夏日南园即事
华仲亨（明代）

山畔倚层楼，群公暇日游。竹深亭不暑，树密径先秋。

幽鸟啼残梦，寒泉泻积愁。羲皇原不远，高枕此林邱。
酹江月 挽沈母冯孺人
王士禄（清代）

武林沈母，论阃仪、端第一流人物。桓氏少君梁德曜，犹恨多名少福。

夫品耆英，子才王佐，古史伊谁匹。令仪堆积，不能写尽湘帖。

忽然鸾驭仙游，白云缥缈，瞻望匪风急。三凤一胞毛羽戢，梁父孤吟抱膝。

锦诰何期，素车乍驱，哀痕何时极。山路纡絗，衣冠粲粲如雪。
长寿仙促拍 其一 太母生辰
曹勋（宋代）

舜德日辉光，正初冬盛期。东朝喜、诞生时。向彤闱、清净均化有，喜然和气。

长生久视，金殿熙熙。宴瑶池。袆衣俱侍、玳筵启。花如锦、耀朝晖。

太平际天子，天下养、共瞻诚意。南山虔祝，亿万同岁。
颂古一百首
释智愚（宋代）

昔年曾扣睦州关，负义忘恩当等闲。
见说吴音俱变尽，语言浑似广南蛮。
与公仪会饮南湖作
文彦博（宋代）

湖上高楼对远山，一樽清醑且开颜。今朝尚作林塘主，明日将归侍从班。

心向白云虽自乐，身趋丹禁未容闲。为君不惜厌厌醉，赏尽银蟾秉烛还。
竹下赏花戏作花竹吟效连珠体 其一
李之世（明代）

花宜疏散竹宜丛，竹色花光迥不同。几点竹痕花底露，一番花信竹边风。

花如欠竹千般俗，竹若无花一味穷。政喜成阴花竹伴，赏花人醉竹林中。
送南卓归京
贾岛（唐代）

残春别镜陂，罢郡未霜髭。行李逢炎暑，山泉满路岐。

云藏巢鹤逢，风触啭莺枝。三省同虚位，双旌带去思。

入城宵梦后，待漏月沉时。长策并忠告，从容写玉墀。
挽赵知宗三首
刘宰（宋代）

孝庙垂衣日，宗工补衮时。
治推三辅最，名熟九重知。
紫禁涂非远，琳宫志自颐。
眼看庭下玉，持橐侍丹墀。
送李别将摄伊吾令充使赴武威便寄崔员外
岑参（唐代）

词赋满书囊，胡为在战场。行间脱宝剑，邑里挂铜章。

马疾飞千里，凫飞向五凉。遥知竹林下，星使对星郎。
道情十首 其十
郑燮（清代）

拨琵琶，续续弹，唤庸愚，警懦顽，四条弦上多哀怨。

黄沙白草无人迹，古戍寒云乱鸟还。虞罗惯打孤飞雁，收拾起、渔樵事业，任从他、风雪关山。
谢参知陈、少参梁联樯为送，尽境始别 其二
戚继光（明代）

道远情劳客散时，双旌何事又相迟？珠江共楫凌江返，宦海同相别海悲。

胜境相携伤去住，联舟唱和惜分离。骊驹歌罢家何处，直借高风到嵎夷。
题王母图寿新建张太夫人
于慎行（明代）

西山一何高，上有列仙馆。阿母几何年，皬然霜发短。

丹室搆琼英，霞衣出火浣。上元受宝诀，双成吸玉管。

俯视瑶水波，几度清且浅。青鸟云中遨，飞鸣正睍睆。

玉函堕真图，仙气人间满。侍中岁星魂，燕喜何衎衎。

取彼玗琪实，跪进车渠盌。若木晓晖长，桃花春气缓。

一奏玄云谣，永欢阆风苑。
自讼
宋祁（宋代）

史藁虽残得自随，兵符未解定堪蚩。
淹留正似周南老，戏剧何争灞上儿。
铅笔用多毛秃落，鬓髯愁罢雪纷垂。
十年尚滞成书奏，可验相如属思迟。
诗偈 其一七九
庞蕴（唐代）

教君杀贼法，不用苦多方。慧剑当心刺，心亡法亦亡。

心亡极乐国，法亡即西方。贼为象马用，神自作空王。
十月菊
潘牥（宋代）

一段风流玉琢成，开从霜后越精神。
休嫌茉莉非吾配，曾见张良似妇人。
喜宣甫至戏呈
许及之（宋代）

陶溪路远强跻攀，犹得诗筒暂往还。有便催租俄败意，无心听鹊忽承颜。

菊花满径成三老，梅萼穿林见一斑。肯为转庵聊且住，预愁约束裹粮悭。
上巳日漫作
屠滽（明代）

和风晴日正宜春，碧柳红桃得得新。老谢韨除何故事，健追行乐有闲身。

邻翁采荠分家小，游女揉花打路人。不限长安水边好，太平随地总尧民。
附郭照邻舟还乡一首
韦骧（宋代）

国门回首气葱葱，拜了君恩去意浓。故里华舟幸同载，邻邦嘉意喜相从。

高谈浃洽情无畛，新句纵横笔有锋。往往旁人多羡慕，主人况是郭林宗。
沁园春·快阁春边
佚名（宋代）

快阁春边，倚阑干外，东西晚晴。有银潢公子，摩挲石刻，金华仙伯，主掌鸥盟。陶柳清新，潘花红嫩，早有丰年笑语声。还知道，是街头父老，竞说升平。怪来昨夜长庚。与一道澄江月共明。但寿烟起处，千山天远，寿杯满後，千尺泉清。兴庆宫中，长生殿里，早踏金鳌背上行。明年好，望紫云楼上，一点台星。
答僧
释庆璁（宋代）

东山西岭青，雨下却天晴。更问个中意，鹁鸠生鹞鹰。
杏花天影·绿丝低拂鸳鸯浦
姜夔（宋代）

丙午之冬，发沔口。丁未正月二日，道金陵。北望淮楚，风日清淑，小舟挂席，容与波上。

绿丝低拂鸳鸯浦。想桃叶、当时唤渡。又将愁眼与春风，待去；倚兰桡，更少驻。
金陵路、莺吟燕舞。算潮水、知人最苦。满汀芳草不成归，日暮；更移舟，向甚处？
海陵道中
释元肇（宋代）

来往吴陵路，渔樵是切邻。雨容轻湿晓，水气暗浮春。

野雁情如客，汀鸥黠近人。梅花篷底见，倍觉有精神。
宁宗朝享三十五首 终献用《正安》。
郊庙朝会歌辞（宋代）

秉德翼翼，显相肃雍。疏幂三举，诚意益恭。光烛黼绣，和流笙镛。

子孙众多，福禄来从。
德远叔坐上赋肴核八首人面子
杨万里（宋代）

喜时能笑醉能歌，眉映青山眼映波。
旧日美如潘骑省，只今瘦似病维摩。
再过长安
李汾（金朝）

细柳斜连长乐坡，故宫今日重经过。一时人物存公论，万里云山入浩歌。

白发归来几人在，青门依旧少年多。自怜季子貂裘敝，辛苦灯前读揣摩。
寄题天台王主簿约牖
宋伯仁（宋代）

世道巇岖可厌寻，牖名以约孰知音。数棂秋雨千年事，一剔寒知万古心。

山入酒卮青耿耿，风摇槐影绿愔愔。坎爻六四君休说，笑拍阑干月满襟。
大漠行
胡皓（唐代）

单于犯蓟堧，虏骑略萧边。南山木叶飞下地，北海蓬根乱上天。

科斗连营太原道，鱼丽合阵武威川。三军遥倚伏，万里相驰逐。

旌旆悠悠静潮源，鼙鼓喧喧动卢谷。穷徼出幽陵，吁嗟倦寝兴。

马蹄冻溜石，胡毳煖生冰。云沙泱漭天光闭，河塞阴沈海色凝。

崆峒北国谁能托，萧索边心常不乐。近见行人畏白龙，遥闻公主愁黄鹤。

阳春半，岐路间，瑶台苑，玉门关。百花芳树红将歇，二月兰皋绿未还。

阵云不散鱼龙水，雨雪犹飞鸿鹄山。山嶂绵连那可极，路远辛勤梦颜色。

北堂萱草不寄来，东园桃李长相忆。汉将纷纭攻战盈，胡寇萧条幽朔清。

韩昌拜节偏知送，郑吉驱旌坐见迎。火绝烟沈左西极，谷静山空右北平。

但得将军能百胜，不须天子筑长城。
题钱牧斋柳如是小像 其一
张鸿（唐代）

化鹤归来泪满襟，文章气节重东林。祇缘红豆难抛掷，怕问西湖水浅深。
凌波仙·吊乔梦符
钟嗣成（元代）

平生湖海少知音，几曲宫商大用心，百年光景还争甚？空赢得雪鬓侵。跨仙禽路绕云深。欲挂坟前剑，重听膝上琴。漫携琴载酒相寻。
书事五首 其二
雷钟德（清代）

横海楼船大纛旗，汉家杨仆足威仪。岂期东海掣鲸手，翻作南山隐豹姿。

楚国小罗犹乱次，秦人窥赵巳坑师。西师自古推韩范，谁料文章当济时。
得家问
罗公升（宋代）

万里平泉梦，谁怜创业难。
已闻封树伐，敢惜赐书残。
鹰击宁论饱，乌栖不奈寒。
长平门下客，知复几任字。
明招杂诗四首
吕祖谦（宋代）

鸟声报僧眠，钟声报僧起。
静中轻白日，邈视东流水。
风月有逢迎，出门聊徙倚。
传遍南北村，松间横屐齿。
临清堂前观红梅作
林希逸（宋代）

滨溪竹伴老梅丛，一种风姿与杏同。直者倒垂横者瘦，水中同漾影青红。
赠王和尚住善卷
唐顺之（明代）

偃柏垂萝古洞春，上人飞锡此何因。非关福地寻仙侣，自向青山认法身。
甲午次东天目山紫阳观梁武初置昭明太子勒碑纪当时恩奖之盛
葛胜仲（宋代）

萧公老寺主，亦复知寻真。大同筑精舍，招延羽衣宾。

园囿廓数里，严更纷徼巡。东宫奋鸿笔，纪事传坚珉。

山基半吴境，高与帝所邻。伟哉古石室，空洞容千人。

当年许远游，自此升玉宸。至今雪山草，灵苗杂荆榛。

幽池湛寒水，亦说栖龙鳞。灵物有变化，谁能穷其神。

窥临拟仙去，未信隔两尘。
绝句九首
张耒（宋代）

黄叶桑林赤土冈，蓬茅小径度牛羊。
似闻流乞之唐汝，叹息何人为发仓。
题十美图 其四
李学慎（清代）

将飞未举态婵娟，谁识瑶台自在仙。见说汉皋虚解佩，流风回首怅长川。
【正宫】赛鸿秋北
汤舜民（元代）

一会家想多情越教我伤怀抱，记当时向名园游赏同欢乐。端的他语言和容貌
美心聪俏，天生的来知音解吕明宫调。课赋与吟诗，善经史通三教，你看他弹弦
品竹般般妙。
【普天乐南】记当时同欢笑，携手向花间道。赏心时同饮香醪，踏青处共寻
芳草。见游蜂粉蝶都来绕，两点春山蛾眉扫。舞裙低杨仰纤腰，髻云堆金凤斜挑。
把琵琶细拨，檀板轻敲。
【脱布衫带赤小梁州北】琵琶拨擅板轻敲，锦筝捣指法偏高。抚冰弦分轻清
重浊，和新词美音奇巧。你看他体态轻盈舞细腰，端的是丰韵娇娆；遏云声美透
青霄，端的是多奇妙，真个是芙容面海棠娇。
【幺】你看他金莲款步苍苔道，髻云堆金凤斜挑。常言道风流的遇着俊英，
浪子的逢着俏倬。便有那冯魁黄肇，便有那千金买也难消。
【雁过声南】多娇，丹青怎描。更天然花容小巧，风流的不似他容貌。有万
般娇，有万般标。更万般丰韵，千种妖娆。歌声缥缈，画堂试听画梁尘绕，只教
那行云飞过画栏桥。
【醉太平北】一会家被春光相恼，越着我展转的添憔。你看他往来双燕共泥
巢，沙暖处鸳鸯并在池沼。你看那蜂媒蝶使穿花闹，不觉的微微细雨将纱窗哨。
更那堪和风淅淅将竹枝敲，这凄凉何时节是了。
【倾怀序南】连宵雨暗飘，水渐高，一向无消耗。旧约难期，旧情难舍，旧
愁重集。云水迢迢，房栊静悄。水沉烟冷，宝鸭香沮，只教人逢花遇酒兴无聊。
【货郎儿北】这些时相思病有谁人将我医疗，即渐里把身躯瘦了，将我这朱
颜绿鬓看看的尽枯樵。废了经史，弃了霜毫，每日家闷恹恹如痴似醉魂暗消。额
似锥剜，心如刀搅，无语寂寥，遇不着医鬼病灵丹药。
【幺篇】焰腾腾烈火焚烧了袄庙，白茫茫浪淘天水淹了蓝桥，雾蒙蒙桃源洞
阻隔的来路迢遥。贾充宅添人巡捕，崔相府闭的坚牢，最苦是将他那楚馆和这阳
台崩坏倒。
【小桃红南】等闲间韶华老，辜负了春多少，则听的铁马檐间响玎当将人
恼。音书欲寄无青鸟，心肠朝夕伤怀抱，几时能够再整鸾胶。
【伴读书北】这愁烦我命所招，办诚心把苍天告。则愿的马上墙头共一处同
欢乐，有一日夫妻美满身荣耀。常言道青霄有路终须到，才称了心苗。
【笑和尚北】再将楚阳台砌垒的牢，重盖一座袄神庙，砖了桃源道。贾充
宅人青悄，蓝桥下水归漕。选良宵凤鸾交，饮香醪乐，将崔相府洞房春把花
烛照。
【尾声南】天还许福分招，带绾个同心到老，办炷明香每夜烧。
题安国寺翠玉亭呈平老
李纲（宋代）

兰若何年种碧瑜，凌霄高节笑楸梧。渭川谩说三千亩，杜牧宜楸十万夫。

月舞清阴金影碎，风敲幽韵玉音敷。烦师长养休斤斧，试问江南有此无。
送桂帅钟尚书赴召
乐雷发（宋代）

老依牙纛撚吟髭，又折梅花话别思。
五岭不遮鸾凤诏，四方都诵鳟鲂诗。
人才晋魏凋零后，国事江淮倥偬时。
赖有老臣经济在，快呼桂醑饯篙师。
道院杂兴
陆游（宋代）

征途暗尽旧貂裘，归卧林间喜自由。
体倦尚凭书引睡，心安不假酒攻愁。
丹炉弄火经年熟，竹院听琴竟日留。
今旦理髯还一笑，白间时有黑丝抽。
赠学正洙扶榇归真定
范梈（元代）

朔风吹急水，哀雁绕天鸣。送子川路远，浩荡扶神旌。

少年挟高艺，求仕入皇京。祖父通籍家，蝉联及弟兄。

奈何抱长痛，鞠此霜霰情。伯氏江外居，心殚慈母惊。

奉命持衰来，留连镇阳城。会言襄祔事，各复东西行。

生养死当葬，若为好爵婴。勖子泣血日，寡言收视营。

尚爱千金躯，以保百代贞。
代简寄段德光旧同馆
湛若水（明代）

中秘同书忆段郎，江东渭北云苍苍。南皋问讯知无恙，老我头颅已尽霜。
风流子 辛亥春月告归，得请，途次寄阎百诗，自此不复梦入春明矣
顾贞观（清代）

十年才一觉，东华梦、依旧五云高。忆雉尾春移，催吟芍药，魑头高直，待赐樱桃。

天颜近，帐前兮玉弝，鞍侧委珠袍。罢猎归来，远山当镜，承恩捧出，叠雪挥毫。

宋家墙东畔，窥闲丽，枉自暮暮朝朝。身逐宫沟片叶，已怯波涛。

况爱闲多病，乡心易逐，阻风中酒，浪迹难招。判共美人香草，零落江皋。
秋夜泛舟 其二
郑瑛（明代）

云中萝幌开，石上苔衣冷。古调人不闻，谁能发深省。
过琼林园闻莺
耶律铸（宋代）

神州沈陆宫莺在，不忍频将旧事题。似与幽人说情绪，尽情啼了又重啼。
和杜老人龙门寺题宝界东柱
刘黻（宋代）

招提有宿缘，坐此豁心境。
风来松寄声，月过竹移影。
殿依鲤石古，井汲龟泉冷。
究竟定慧门，如何日三省。
王通侯世叔以新刻诗草见贻卒业赋二首 其一
胡应麟（明代）

奕叶金貂大海濆，风流王谢旧无群。清标突兀麒麟画，彩翰飞翔鸑鷟文。

敕勒歌成才冠世，燕然铭就气凌云。宁知逸少将军贵，搦管千花拂练裙。
举举谁氏儿
左逢圣（清代）

举举谁氏儿，行年十四龄。父祖耕田夫，奇儿期有成。

谓儿似不凡，令儿来受经。入门叩所业，历历如可听。

《书》《诗》《春秋》《礼》，上口略不停。状貌亦修饬，乍见喜还惊。

徐徐授之业，乃大不中程。外惠中则乾，天荒块顽冥。

自儿登我堂，倏忽裘葛更。家贫礼数勤，馈问必洁精。

袖中吉贝布，纤白六丈赢。云出慈母手，束脩聊自行。

再拜谢主人，此情非所宁。贫家六丈布，绩织冬春并。

晨霜纺砖白，宵雪篝镫青。儿学不寸进，孤汝贤母情。

吾何德之堪，言之面颜赪。人生于天地，小大各有营。

士农工与商，执一可以生。儿生家世农，曷不返归耕。

居处朴以敦，孝友父与兄。何必读书诗，然后成名声。

汝师家虽贫，短褐犹蔽形。还儿双匹布，哽咽还涕零。
八月十七夜半后看月
柳贯（元代）

钱塘城东潮海西，四更月上寒凄凄。太阴垂精金气感，列宿藏景珠绳低。

钟鼓沈沈尚传警，羽毛谡谡屡惊栖。蟾蜍初不隔风雨，谁其翼我凌丹梯。
念奴娇
郑元秀（宋代）

山光堂下，恰催花雨过，韶华将半。蝶舞回风莺度曲，暖响笙箫庭院。泥轼仙翁，当时此夕，正梦投怀燕。紫髯黄发，到今如此清健。

岂但风月平分，海沂千里，流得欢声遍。屈宋江山，还助说，莫惜金荷频卷。问寿何如，凤池三到，却放壶天晚。赤松应待，挂冠归伴萧散。
江城子（湘妃鼓瑟）
叶梦得（宋代）

银涛无际卷蓬瀛。落霞明。暮云平。曾见青弯、紫凤下层城。二十五弦弹不尽，空感慨，惜余情。

苍梧烟水断归程。卷霓旌。为谁迎。空有千行，流泪寄幽贞。舞罢鱼龙云海晚，千古恨，入江声。
赠佳人
武元衡（唐代）

步摇金翠玉搔头，倾国倾城胜莫愁。

若逞仙姿游洛浦，定知神女谢风流。
庆清朝·榴花
王沂孙（宋代）

玉局歌残，金陵句绝，年年负却熏风。西邻窈窕，独怜入户飞红。熏度绿阴载酒，枝头色比舞裙同。何须拟，蜡珠作蒂，缃彩成丛。
谁在旧家殿阁？自太真仙去，扫地春空。朱幡护取，如今应误花工。颠倒绛英满径，想无车马到山中。西风后，尚余数点，犹胜春浓。
忆少年（陇首山）
万俟咏（宋代）

陇云溶泄，陇山峻秀，陇泉呜咽。行人暂驻马，已不胜愁绝。

上陇首、凝眸天四阔。更一声、寒雁凄切。征书待寄远，有知心明月。
游东屯
关耆孙（宋代）

呼船渡西瀼，策马行东屯。犹有竹下屋，依然柴作门。

林深多鸟雀，山对有猱猿。世隔券尤在，堂非基自存。

稼云迷旷野，屏翠随层轩。土厚疑吾里，溪清何处源。

餐英金有种，饭粒玉为根。芦笋恋春渚，蕨芽蕃故园。

山名窃诸葛，城榜为公孙。云雨峡前梦，琵琶山后村。

留人惟野趣，隔世绝尘喧。墙度鸟飞影，泥留兔走痕。

渔樵老岁月，藜苋过朝昏。槎汉我初返，梯参君暂扪。

车徒今附骥，行列旧同鹓。休沐因闲日，携持访古原。

摧颓一弊节，走逐双朱轓。凉飙薄巾袂，佳气浮酒樽。

出游有此乐，相视而无言。则为樵夫嘲，甚于人言烦。

取君古锦囊，盛我浣花番。归去待星上，随江看月翻。
赋得秤，送孟孺卿
包何（唐代）

愿以金秤锤，因君赠别离。钩悬新月吐，衡举众星随。

掌握须平执，锱铢必尽知。由来投分审，莫放弄权移。
题东寮
李吕（宋代）

羲和鞭日驭，发轫自晹谷。
道人耕寸田，开窗纳余燠。
火后借居君子亭书事四绝呈粹翁
陈与义（宋代）

祝融回禄意佳哉，挽我梅花树下来。
一夜东风不知惜，月明满树十分开。
题施山观音阁
徐经孙（宋代）

阁道连云栈，檐牙覆竹阴。南来天马渡，北落水龙吟。

林鸟疑谭偈，田花欲布金。凭栏观下界，洞见远公心。
与彦博审知同为问梅之行到溪南仆与审知俱以
赵蕃（宋代）

惊飙振林梢，落日挂马首。
世方功名图，我自饥寒走。
萧条政长路，欢喜逢故友。
酒酌戒毋多，诗声愧新有。
登八卦山拜瞻北白川宫殿下遗碑
林逢春（明代）

八卦山头石碣崇，游人到此拜雄风。两尊铁炮双峰峙，足记当年战伐功。
淮山
宋祁（宋代）

不见当年丛桂枝，空山崄崒但霞霏。
眼看春草萋萋遍，身是王孙未得归。
赠孤山周道士
贾似道（宋代）

梅花和靖宅，此处住来清。
肯以诗为事，终于世有名。
山空丹鹤老，湖净白鸥明。
时亦扶筇出，何曾踏帝城。
以形模妇女笑度量儿童轻为韵赋十诗 其六
李彭（宋代）

谢公东山时，彻侯等尘雾。一朝畏桓温，摄衣忘雅素。

忽著进贤冠，顿失沧州趣。勇退真难忘，天末横云度。
雨中看山榴落花
李郢（唐代）

山榴逼砌栽，山火一团开。尽日风兼雨，春渠拥作堆。
李参戎汝盛手持白羽扇见遗口占奉答
孙一元（明代）

盛世何劳起卧龙，山林钟鼎道还同。直须着我青松下，岭月溪风指顾中。
送陵州路使君赴
杜甫（唐代）

王室比多难，高官皆武臣。幽燕通使者，岳牧用词人。

国待贤良急，君当拔擢新。佩刀成气象，行盖出风尘。

战伐乾坤破，疮痍府库贫。众僚宜洁白，万役但平均。

霄汉瞻佳士，泥途任此身。秋天正摇落，回首大江滨。
送叶吉甫往建康
项安世（宋代）

脚底东林路，船头下土沟。
所之仍作客，何日定归休。
眉为乡人蹙，心将世事谋。
书生千西病，至竟欲谁瘳。
月夜重寄宋华阳姊妹
李商隐（唐代）

偷桃窃药事难兼，十二城中锁彩蟾。
应共三英同夜赏，玉楼仍是水精帘。
岩下放言五首之池亭
黄庭坚（宋代）

水嬉者游鱼，林乐者啼鸟。
志士仁人观其大，薪翁笱妇利其小。
有美一人，独燕居万物之表。
亭前柳
石孝友（宋代）

有件伡遮，算好事、大家都知。被新家矍索后，没别底，似别底也难为。

识尽千千并万万，那得恁、海底猴儿。这百十钱，一个泼性命，不分付、待分付与谁。
春晚
陆游（宋代）

窗户迎新燕，阶除巢乳鸦。
欲知春已暮，地上亦无花。
赋张寺丞樗寮
释道璨（宋代）

樗寮先生千载士，草木有谁同臭味。
外无刀斧斫削痕，中有冰霜不老气。
红紫纷纷满上林，我自无心趁桃李。
苏秦张俯自纵横，宠辱不惊鲁连氏。
梁栋峨峨入阿阁，我自无心为杞梓。
杜乔李固自党锢，网罗不及徐孺子。
故家乔木百世阴，有此孙枝以蔽芾。
落去英华植本根，深培不朽圣贤事。
牺尊青黄互翻覆，眼看世事如醒醉。
愿言善保丘壑姿，留取清风在天地。
孟夏泛方湖得同字
刘克庄（宋代）

长笛横吹露满空，柂行浑不辨西东。
岸回初见遥峰出，浦尽新疏别港通。
月照鹭身明石畔，风翻萤影没荷中。
书生此乐关时命，叹息无因夜夜同。
闻笛
张衡（清代）

寒鸿初动塞云收，阿滥堆中唤客愁。
记得吴江归棹晚，芦花风外一声秋。
和颜长官百咏·贫女
朱继芳（宋代）

他家百两送于归，成匹鸳鸯作锦机。
独守空闺愁不寐，一灯明灭补寒衣。
静照堂
钱藻（宋代）

去年秀水拍桥深，闻说幽堂绿可临。
自愧尘埃逢泽上，空思潇洒太湖阴。
经台罢讲吹红烬，斋钵留生下翠禽。
应是禅机终息处，不须此外觅双林。
次云见过留宿有诗因赓其韵二首
黄公度（宋代）

茅舍嚣尘外，青灯笑语中。
相逢今夕欵，忽忆去年同。
瓶涩倾无绿，炉寒拨更红。
卧闻窗雨响，檐溜受斜风。
王晦叔惠听雨图次蔡韵奉寄 其一
许及之（宋代）

拂拭沧波远接天，摩挲乔木老生烟。题诗作画人何在，万古蓬窗一觉眠。
初次巴陵
杨凝（唐代）

西江浪接洞庭波，积水遥连天上河。

乡信为凭谁寄去，汀洲燕雁渐来多。
赠防江卒六首 其二
刘克庄（宋代）

壮士如驹出渥洼，死眠牖下等虫沙。
老儒细为儿郎说，名将皆因战起家。
句 其四
田锡（宋代）

高高百里一屈盘，八十四盘青云端。
两绝句送顺之南归 其一
朱熹（宋代）

门前三径长蒿莱，愧予慇勤千里来。校罢遗书却归去，此心元自不曾灰。
雨中行二首 其二
樊铎（明代）

野外高楼护紫烟，落花飞处独淹淹。谁家双燕不归去，日暮空依古树边。
梅花集句 其九十四
李龏（金朝）

恨满东风意不传，蕊珠宫殿拥神仙。司空见惯浑闲事，一夜相思笑玉川。
延平阁閒望 其一
黄裳（宋代）

歌管东西谁共乐，水云高下自相通。吟看忽到难吟处，望断天南色入空。
游石湖
程公许（宋代）

雨过春塘水慢流，唤船聊作石湖游。
水亭风槛今余几，越壘吴湖相对愁。
笑拂壁题如觌面，忆从乡老话遨头。
不知化鹤曾归否，更撚梅花一饷留。
雪中登王正中书阁
曾几（宋代）

对雪同谁语，登楼似欲仙。
人家修月户，丈室散花天。
山拥鉤帘外，江横隐几前。
寒深落雁渚，清集钓鱼船。
扶病从摩诘，销忧得仲宣。
展书明细字，烹茗湿疏烟。
月好还同梦，诗成已下弦。
明年傥相忆，一为到关边。
赠澹归禅师
唐元楫（明代）

悟后今相见，禅宗即佛宗。高秋深夜月，古寺万层峰。

法说人天听，经翻花雨重。丹霞遥一望，时有白云封。
平江亭邀冯山允南同作
赵衮（宋代）

文公昔记滕王阁，气象终天拂寥廓。崔颢题诗黄鹤楼，今日声华还磊落。

安汉城头有佳处，江山清气归帘幕。少陵无人谪仙死，不遇才豪终寂寞。

苍苔满地荆棘生，梁栋尘埃喧鸟雀。风流贤守一登临，久倚阑干情不薄。

夜来风月觉澄清，天意人心如素约。仙葩当见浮空来，几百年来无此作。

嗟予好古今白头，到底支离材力弱。木桃或见致琼瑶，免对江山负惭作。
西良容君携孙来访
陈献章（明代）

不见夫君心绪乱，忽过茅宇鬓毛斑。稚孙看弄窗前笔，鲂子忘归月下湾。

衰病欲寻西华枕，旧游半落北邙山。洛阳诗酒耆英社，分付江门主客间。
夜听琵琶
石沆（明代）

娉婷少妇未关愁，清夜琵琶上小楼。
裂帛一声江月白，碧云飞起四山秋。
萧资第一百三十一
文天祥（宋代）

主当风云会，谢尔从者劳。
感恩义不小，块独委蓬蒿。
偈颂七十六首
释子益（宋代）

秋未霜，菊正芳。
千朵万朵香吐蕊，三枝两枝金样黄。
不作世谛流布，亦非佛法商量。
九月九日是重阳。
小桃源入三岩观鱼
汪元量（宋代）

眉州城外小桃源，行入三岩涧水喧。
人近碧潭才抚掌，唤鱼出沿跳龙门。
谢潘端叔惠红梅
楼钥（宋代）

殿后鞓红色漫穠，绛桃空自笑春风。
何人击碎珊瑚树，恼得瑶姬面发红。
羽气
俞桂（宋代）

羽气於诗却未除，尽教人笑治生疎。
功夫若到[穷吟地，虽是居贫富不如。
莺
石延年（宋代）

何处传新哢，间关出建章。
至清无奈玉，更巧莫如簧。
谷口凄寒甚，花阴淑景长。
上林栖处稳，慎勿近雕梁。
菩萨蛮 春日回文，怀素芳周姊
沈纕（清代）

落花红雨春阴薄。薄阴春雨红花落。清院一声莺。莺声一院清。

碧波烟霭隔。隔霭烟波碧。魂断最黄昏。昏黄最断魂。
偶题
笪重光（清代）

银筝玉柱拂晴霞，红烛金尊照鬓鸦。不是浔阳江上客，莫将双泪落琵琶。
夫远征
元稹（唐代）

赵卒四十万，尽为坑中鬼。赵王未信赵母言，

犹点新兵更填死。填死之兵兵气索，秦强赵破括敌起。

括虽专命起尚轻，何况牵肘之人牵不已。坑中之鬼妻在营，

髽麻戴绖鹅雁鸣。送夫之妇又行哭，哭声送死非送行。

夫远征，远征不必戍长城，出门便不知死生。
送戴道人
李之仪（宋代）

懒将身世问穷通，邂逅僧轩一席同。已叹故家如坠叶，可堪白发共飘蓬。

冥搜固出能言外，妙用都归指掌中。咫尺京师莫辞远，有云何患不乘风。
大雨後咏南轩竹二绝句
苏辙（宋代）

叶开翡翠才通日，节竦琅玕不怕风。
稍放西边深二丈，端如幽谷茂林中。
唐末五代人语
不详（唐代）

及第不必读书，作官何须事业。
次韵 其二
韩淲（宋代）

自是伊人得宝书，兴酣聊顾我閒躯。世间臭味初何似，玉雪胸怀咳唾珠。
陆贾二首
刘克庄（宋代）

郦烹未久蒯几烹，陆子优游享令名。
南帝称臣橐金返，更推馀智教陈平。
王侍讲原叔挽词三首 其二
梅尧臣（宋代）

稽古逢尧舜，锵金侍冕旒。生员尊郑学，子舍预夔谋。

翰苑事犹著，岱宗魂已游。无情是天地，玉树掩蒿丘。
寄友伯杲
侯畐（宋代）

一自城南别，无书直到今。
凄凉春夜雨，点滴故人心。
笋长林添竹，蚕成柘减阴。
清溪吟历处，曾有梦相寻。
黄河五堤咏·夹堤
李衍孙（清代）

截流拟当关，扼要见控制。夹辅相与长，唇齿得其势。

夭矫双游龙，攫爪入云际。
傅子昌归兴州
李之仪（宋代）

嘉陵江水接天流，州据江流最上游。忆昔练衣随跋马，而今白发任虚舟。

庆门誉望闻来久，塞路殷勤得暂酬。见说明朝却西去，长亭挥手恨无由。
减字木兰花
王之道（宋代）

玉奴招手。来看前山琼琢就。透骨侵肤。似恁清寒更有无。

春工纵巧。只许梅花称独妙。花底逢人。逐马银杯误认真。
寄刘道原秘丞
刘攽（宋代）

君家庐山南，云水当户庭。丈人悬安车，鲵齿头发青。

吏隐粟三釜，翻书十二经。胡然辞羁旅，大江急扬舲。

太史司马公，老成兼典刑。周南叹留滞，武库森长扃。

叩关起九州，授简欢真詅。自兹访都邑，乘兴及郊坰。

清洛湛寒玉，嵩高环翠屏。宫观想旧躅，丛祠记遗铭。

俗物不挂眼，俚言谁载听。毕事黄鹄举，翩然问长亭。

念昔始相从，子少予壮龄。定交自倾盖，结好深鹡鸰。

放怀脱羁馵，高论穷杳冥。纵博恣叱枭，极饮常虚瓶。

后会十五年，见子云龙廷。官书职雠校，旧简同编硎。

瓠落无所容，柘弹缘蜻蜓。河梁一分手，南北如漂萍。

岁月不肯留，瞬息无暂停。跳丸指飞鸟，急雪看凋蓂。

壮怀益漫漫，衰鬓成星星。劳生百年间，所恃七尺形。

从衰得老病，讵足称最灵。而君复何为，疲苶非康宁。

目视乱白黑，奇疮出潜丁。饮肠日以狭，永夜甘独醒。

南方多奇药，芝朮馀芳馨。引年亦多术，何必非豨苓。

往昔志读书，苦心过聚萤。期以怪幻闻，岂只辨文鼮。

斑白乃自悟，有为皆浊腥。古来豪杰士，蒲卢祝螟蛉。

埋骨蒿艾间，鬼火犹青荧。孰知出宇宙，浩荡浮沧溟。

翳昏照白日，幽蛰惊迅霆。道心不可传，法语容亲聆。

怀君意无涯，永望几涕零。寄书南飞鸿，矫矫双翅翎。
金缕曲 其一 题志伯愚仲鲁兄弟同听秋声馆图
梁鼎芬（清代）

正是清秋节。极难忘、蕉轩蓉馆，旧时明月。争道将军山林好，点笔阑干幽折。

有二妙、辞华无敌。剪烛衙窗分题处，感庐陵心事如冰雪。

图画意，我能说。

苔尘曾印霜禽迹。笑几番、西风聚散，纸痕都碧。绝似逍遥堂中事，写出当年轼辙。

试展卷、容颜犹昔。雁语萧疏虫吟瘦，尽声声、递入帘前叶。

弹指过，又今夕。
谋隐
林洪（宋代）

箧书如叶半飘零，尚自浮家客帝京。
每遇事添新感慨，怕逢人说旧升平。
山如有约青常在，发幸相饶白未生。
便作阴谋犹是晚，栽松何日得阴成。
早过临淮
陶翰（唐代）

夜来三渚风，晨过临淮岛。湖中海气白，城上楚云早。

鳞鳞鱼浦帆，漭漭芦洲草。川路日浩荡，惄焉心如捣。

且言任倚伏，何暇念枯槁。范子名屡移，蘧公志常保。

古人去已久，此理今难道。
泊舟严滩
真山民（宋代）

天色微茫入暝钟，严陵滩上系孤篷。
水禽与我共明月，芦叶同谁吟晚风。
隔浦人家渔火外，满江愁思笛声中。
云开休望飞鸿影，身即天涯一断鸿。
送谢师宰赴任楚州
王安石（宋代）

珠玉不自贵，故为人所怜。
贤愚亦如此，好恶有自然。
闻子欲东南，使我抱幽悁。
炎风沙土中，甘与子留连。
大梁非无客，跪起废食眠。
相看独不厌，以此知子贤。
衰气已难强，壮心方少年。
才高岂易得，勖子在雕镌。
昆仑一支流向东，七月八月船如风。
爱君少壮此行乐，恨我留连成老翁。
神头两岸水无穷，伏槛荷花满地红。
当时不得君携手，今日山川在眼中。
青青陵上柏
佚名（两汉）

青青陵上柏，磊磊涧中石。
人生天地间，忽如远行客。
斗酒相娱乐，聊厚不为薄。
驱车策驽马，游戏宛与洛。
洛中何郁郁，冠带自相索。
长衢罗夹巷，王侯多第宅。
两宫遥相望，双阙百余尺。
极宴娱心意，戚戚何所迫？
方景贤回闻吴中水涝甚戏效方子清侬言
吴莱（元代）

客来自吴土，示我吴侬言。吴侬岁苦水，谓是太湖翻。

太湖四万岁，三江下流泄。疏瀹久无人，𡌧污与海绝。

东风一鼓荡，暴雪如颓城。屋扉蚌蛤上，畦畎鱼龙争。

嘉种不得入，种亦悉烂死。民事何所成，食天俱在水。

富豪仅藏蓄，官府更急粮。贫窭徒艰馁，妻子易徙乡。

散行向淮壖，随处拾稆粟。虽然远乡土，恐可完骨肉。

东吴本富盛，数岁偶彫残。世非欲茧丝，官曷任虎冠？

国家自充实，财赋有渊薮。给复当我及，安宁到鸡狗。

何人讲平准，何人议河渠。荒政固有典，水利复有书。

龙蛇方未驱，鸿雁尚在泽。纵令可还定，何计免沟壑。

何时水幸退，我得刈稻禾。水退泥尽出，草屩更捞虾。

我思告朝廷，来岁不可待。毋庸水争地，便放江达海。

客今听我言，我欲解侬忧。所争但一水，民气庶今瘳。

自从唐季来，吴越无兵械。至于宋南徙，淮蜀此都会。

大田连阡陌，居第拟侯王。锦衣照车骑，玉食溢酒浆。

居然甲东南，遂以侈济侈。掊克自此多，彫瘵亦以起。

天宁不汝恤，有此水潦淫。要令沃土瘠，民得生善心。

岂惟生善心，且用戒掊克。采诗观民风，愿踵太史职。
法曲（入破第一）
曹勋（宋代）

秋容应节，渐肃景入窗扉。碧洞连翠微。南律回岩桂。金精壮盛时。拥蟾轮、生素辉。启口天为侣，是列仙行缀。心均太上，欲度世缘无亏。用定力坚持。奉真常，惟凝寂。忱诚贯斗极。赐长生，仍久视。洞达虚皇位。德寿高与天齐。
山中红叶
张嵲（宋代）

青女衒微巧，染绛妒春工。如何青林表，忽有万炬红。

浑疑在绝青，斥堠传夕烽。烂烂烁晚日，烨烨含天风。

锦绣满山谷，佳兴浩无穷。全胜在萧寺，吟玩广庭中。
八用喜雨韵三首
吴潜（宋代）

残暑如烝尚不禁，坐邻三鼓斗杓沈。
雨调可是月离毕，时熟元杓岁在心。
筋力不堪凭几案，头颅惟便卸冠簪。
呼童火燎焦冥种，投隙藏虚未易寻。
和曹职方至日
范纯仁（宋代）

宦游将老愧蓬飘，逢节他乡倍寂寥。世网萦身难自解，鬓霜凝鉴不重消。

随阳鸣雁闻初急，向日丹枫惜半凋。饱暖全家尽君赐，忍看编户独无聊。
黄岩县楼
郑伯熊（宋代）

飞甍郁峥嵘，万井交错综。
俯仰各有则，静以御群动。
平时心匠微，斤斧袖不用。
少施见其余，规画已惊众。
姬公昔营洛，道德作梁栋。
东家有余材，凤衰无复梦。
帝方议明堂，行矣与君共。
下第再过崔邵池阳居
马戴（唐代）

岂无故乡路，路远未成归。关内相知少，海边来信稀。

离云空石穴，芳草偃郊扉。谢子一留宿，此心聊息机。
望嵩楼
苏辙（宋代）

连山鄣吾北，二室分西东。
东山几何高，不为太室容。
西山为我低，少室见诸峰。
临轩一长叹，隐见由所逢。
试问山中人，二室竟谁雄。
雄雌久已定，分别徐亦空。
可怜汝阳酒，味与上国同。
游心四山外，寄适杯酒中。
天中有树名胜音
释今无（明代）

胜音无地长花枝，楼阁舒光在此时。驾海云涛归自急，弥天风此濯嫌迟。

对人岸帻宜挥麈，阅世投林欲共谁。打得上方钟磬好，莫教苔藓苦相欺。
被酒
罗与之（宋代）

人间笑口信难开，十事常嗟九不谐。
忙里始知闲气味，老来方见少情怀。
清商憭栗岁无几，玄发萧疏生有涯。
谁谓伯伦闻见灭，却甘曲蘖自沉埋。
河南府试十二月乐词·八月
李贺（唐代）

孀妾怨夜长，独客梦归家。傍檐虫缉丝，向壁灯垂花。
帘外月光吐，帘内树影斜。悠悠飞露姿，点缀池中荷。